**K U Ć N I R E D**

Kućni red Dječjeg vrtića Rožica Veliko Trgovišće čine pravila ponašanja kojih su se dužni pridržavati djelatnici vrtića, roditelji i skrbnici djece te sve druge osobe koje surađuju ili se nalaze u prostoru vrtića.

1. **RADNO VRIJEME VRTIĆA**

Dječji vrtić Rožica radi od ponedjeljka do petka.

Radno vrijeme je od 5.30 do 17.00 sati.

Vrtić ne radi subotom, nedjeljom te u vrijeme blagdana.

Vrtić zadržava pravo na posebnu organizaciju rada za vrijeme smanjenog broja djece u vrtiću (npr. tijekom božićnih i uskrsnih blagdana, tijekom lipnja, srpnja i kolovoza) vodeći pri tome računa o potrebama korisnika usluga.

1. **BORAVAK DJETETA U VRTIĆU**

Dijete je zbog dnevnog ritma, aktivnosti i sigurnosti grupe potrebno dovesti u vrtić najkasnije do 9:00 sati.

Kasniji dolazak (nakon 9:00 sati) potrebno je prethodno najaviti odgojiteljima, a djetetu osigurati doručak kod kuće.

Dijete u vrtiću može boraviti najduže 10 sati tijekom radnog dana. Duži boravak moguć je u iznimnim ili hitnim situacijama koje roditelj treba opravdati.

1. **POJAČANE MJERE SIGURNOSTI**

**Zaključavanje**

Brigu o pravovremenom zaključavanju vode svi zaposlenici vrtića.

Vrtićki ulaz zaključava se po otvaranju vrtića u 5,30 sati, a roditelji se služe čip karticom za ulazak u vrtić.

**Zabrana unošenja i korištenja svih sredstava ovisnosti i oružja**

U prostorijama vrtića zabranjeno je pušenje, unošenje i korištenje drugih sredstava ovisnosti (droga, alkohol) kao i unošenje bilo koje vrste oružja, izuzev službenih osoba policije.

**Predaja i preuzimanje djeteta**

Dijete dovodi i odvodi samo ovlaštena punoljetna osoba, u pravilu roditelj/skrbnik ili osobe navedene u upitniku kojima je roditelj/skrbnik dao suglasnost.

U slučaju nedolaska po dijete do kraja radnog vremena vrtića, odgojitelj je dužan postupiti prema Protokolu o postupanju u slučaju nedolaska roditelja po dijete do kraja radnog vremena vrtića.

Roditelj/skrbnik/ovlaštena osoba dužna je javiti se odgojitelju prilikom dovođenja, tj. odvođenja djeteta.

Odgovornost vrtića počinje u trenutku preuzimanja djeteta, a završava u trenutku predaje roditelju/skrbniku/ovlaštenoj osobi.

U vrijeme trajanja kraćih programa odgovornost za dijete ima voditelj tog programa.

Ako roditelj/skrbnik/ovlaštena osoba predaje dijete voditelju kraćeg programa, dužan je i preuzeti dijete kod istog voditelja.

Zabranjeno je dovođenje i odvođenje djeteta maloljetnim osobama te osobama pod utjecajem alkohola ili drugih sredstava ovisnosti.

1. **OSNOVNE RADNE OBVEZE ZAPOSLENIKA**

Svi djelatnici Dječjeg vrtića Rožica dužni su:

* Pridržavati se svih zakonskih odredbi, upoznati se i pridržavati Kućnog reda vrtića
* Poštivati radno vrijeme
* Čuvati povjerljive podatke o djeci i korisnicima usluga
* Štititi poslovne interese i čuvati poslovnu tajnu u odnosu na poslovanje Vrtića i podatke o zaposlenicima
* Podatke o zaposlenima davati samo ovlaštenim osobama Vrtića koje onda iste proslijeđuju dalje drugim ovlaštenim osobama ili službama
* Čuvati objekt, imovinu i opremu vrtića te racionalno i odgovorno koristiti sva sredstva i materijal za rad
* Ograničiti upotrebu mobitela u privatne svrhe za radnog vremena (samo u iznimnim situacijama)
* Unaprijed s nadležnom osobom dogovoriti svaki izlazak s radnog mjesta za vrijeme radnog vremena, promjenu smjene, korištenje slobodnog dana, godišnjeg odmora i sl.
* Prijaviti svaku sumnjivu osobu u vrtiću ili bilo koju sumnjivu situaciju nadležnoj osobi ili postupiti u skladu s Protokolom za pojedinačne takve slučajeve
* Brinuti se o zajedničkim prostorijama u ustanovi (spremišta-galerije, soba odgojitelja), vraćati posuđeno, uredno odlaganje sredstava
* Osoblje vrtića ne odgovara za eventualna oštećenja ili otuđenja igrački, odjeće, opreme i drugih osobnih predmeta ostavljenih u dječjim ormarićima, dnevnim boravcima i drugim prostorijama, te vanjskim prostorima vrtića

1. **ODNOS ZAPOSLENIKA PREMA DJETETU**

Svi zaposlenici, a posebno odgojitelji :

* Odgovorni su za sigurnost djece (uvjeti – reagirati, postupci, aktivnosti)
* Obvezni su humano se odnositi prema svakom djetetu i štititi njegova prava
* Obvezni su reagirati na svako neprihvatljivo ponašanje prema djetetu i djelovati sukladno Protokolima

1. **KOMUNIKACIJA**

Svi zaposlenici dužni su:

* Poštivati sve norme kulturnog ponašanja kako u međusobnom kontaktu tako i prema korisnicima i drugim strankama, afirmirati humane vrijednosti, toleranciju i nenasilje
* Brinuti o svom izgledu (zdravstvenom i estetskom), nositi čistu radnu odjeću i obuću te svojim izgledom, ponašanjem i svakodnevnom komunikacijom s korisnicima i strankama čuvati i pozitivno utjecati na ugled struke i vrtića.

1. **RODITELJI/SKRBNICI U VRTIĆU DUŽNI SU:**

* Pridržavati se odredbi Obiteljskog zakona
* Upoznati se s kućnim redom i pridržavati se istog
* Čuvati opremu i inventar vrtića
* Poštivati privatno vlasništvo drugih roditelja, djece i zaposlenika vrtića
* Poštivati zabranu uvođenja kućnih ljubimaca u vrtić
* Ne dolaziti u vrtić u alkoholiziranom stanju ili pod utjecajem nekog drugog sredstva ovisnosti

1. **OBAVEZE RODITELJA U OSTVARIVANJU PROGRAMA**

**-** Roditelji i/ili skrbnici dužni su na vrijeme izvršavati sve obveze preuzete

potpisivanjem ugovora s vrtićem (radno vrijeme vrtića, donošenje potrebnih stvari za

dijete, plaćanje vrtića)

* Dolaziti na roditeljske sastanke, individualne razgovore, radionice, informirati se o napretku djeteta, uvažavati naputke stručne službe Vrtića

**-**    Roditelji, skrbnici i drugi odrasli dužni su kulturno se ponašati i pristojno ophoditi s

odgojiteljima i svim zaposlenicima te uvažavati njihovu stručnost

- Osigurati adekvatnu odjeću i obuću te druga zaštitna sredstva za boravak na zraku, kao i rezervnu odjeću

* Roditelj se obvezuje pravovremeno obavijestiti vrtić ukoliko dijete ima bilo kakve alergije ili zaraznu bolest. U slučaju zaraznog oboljenja, oboljelo dijete ne smije dolaziti u vrtić dokle god postoji opasnost širenja zaraze na drugu djecu i na zaposlenike vrtića. Nakon bolesti, roditelj se obvezuje donijeti potvrdu liječnika kojom se potvrđuje da je dijete zdravo.
* U vrtiću se djetetu ne daju nikakvi lijekovi (kapi za nos, sirupi, antibiotici, masti i sl.)
* Ispuniti Odjavu djeteta zbog bolesti ili nekog drugog razloga, a po povratku donijeti ispričnicu i predati je odgojitelju
* U vrtić unositi prehrambene proizvode industrijskog porijekla i s deklaracijom
* Pratiti informacije na oglasnoj ploči i sudjelovati u provedbi plana skupine
* Šetnje u bližu okolicu vrtića pripadaju redovitom programu vrtića i odvijat će se u pratnji odgojitelja
* Pismeno se izjasniti u vezi uključivanja djeteta u aktivnosti koje zahtjevaju izlazak iz vrtića organiziranim prijevozom (kazalište, izleti i sl...)
* Razmijeniti s odgojiteljem samo najnužnije informacije na vratima odgojne skupine, a za opširnije informacije obratiti se u vrijeme predviđeno za individualne razgovore
* Roditelji i/ili skrbnici su dužni obavijestiti vrtić/odgojitelje o svakoj eventualnoj promjeni adrese stanovanja i/ili broja telefona/mobitela kako bi uvijek bili dostupni odgojiteljima

Kućni red Vrtića podliježe dopunama i izmjenama prema potrebama djece i korisnika usluga te mjerama sigurnosti, novim zakonskim odredbama ili po nalogu Osnivača.

U Velikom Trgovišću, 1.9.2022.g.

RAVNATELJICA

Petra Martinić